## Susana Camarero subratlla l’impuls de la Generalitat a la vivenda jove amb una inversió de més de 4 milions d’euros en municipis xicotets

*** El Consell ha incrementat en un 44 % estes ajudes des de l’última convocatòria del Govern del Botànic
* Esta iniciativa contribuïx a frenar el despoblament dels municipis xicotets i a afrontar el repte demogràfic de l’interior de la Comunitat Valenciana**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat l’aposta de la Generalitat per la vivenda jove amb una inversió que arriba als 4,3 milions d’euros dirigida a l’adquisició de vivenda habitual en municipis de menys de 10.000 habitants.

Es tracta de subvencions per a l’exercici 2025 i que s’han vist incrementades en un 44 % respecte a l’última partida destinada pel Govern del Botànic.

Així, en 2024, un total de 365 jóvens valencians van accedir a esta subvenció, que van cobrir el 100 % de les sol·licituds amb dret a ajuda, davant dels 208 jóvens que la van rebre en l’última convocatòria de l’anterior govern i els 257 que es van quedar fora per falta de crèdit. En la província d’Alacant, en 2024, es van beneficiar d’estes ajudes 108 persones, en la província de Castelló 60 persones, i en la de València 197.

Al respecte, Susana Camarero ha subratllat que el Govern Valencià ha fet en els últims dos anys “un esforç important per a potenciar estes ajudes que permeten que els jóvens, que no tenen capacitat per a pagar l’entrada inicial per a l’adquisició d’una vivenda ni un treball estable per a fer front a la hipoteca, puguen accedir a una vivenda en propietat per al seu ús habitual i permanent”.

Així mateix, ha indicat que esta iniciativa contribuïx també a frenar el despoblament dels municipis xicotets i a afrontar el repte demogràfic de l’interior de la Comunitat Valenciana. Amb 441 localitats de menys de 10.000 habitants, “estes ajudes són fonamentals per a combatre la pèrdua de població en municipis en risc i atraure nous veïns”, ha afegit.

**Jóvens beneficiaris**

Les persones jóvens, amb rendes limitades que vullguen adquirir una vivenda en municipis xicotets o considerats en risc de despoblament, es podran beneficiar d’estes ajudes de fins a 10.800 euros per vivenda, amb el límit del 20 % del cost d’adquisició d’esta, que haurà de ser igual o inferior a 120.000 euros, sense incloure gastos i tributs inherents a l’adquisició.

Les vivendes hauran d’haver-se adquirit entre el 4 d’octubre de 2024 i el tancament del termini de presentació de sol·licituds, i destinar-se a residència habitual i permanent. S’admeten tant immobles ja construïts com en construcció, sempre que l’inici d’obra no excedisca els sis mesos després de la notificació de concessió de l’ajuda.

Les persones sol·licitants hauran de complir amb els requisits establits en la normativa, entre els quals es troben, tindre menys de 35 anys, disposar d’unes rendes anuals iguals o inferiors a tres vegades l’Indicador públic de renda d’efectes múltiples (IPREM) i no ser propietaris d’una altra vivenda.

El termini de sol·licitud s’iniciarà l’endemà de la publicació de la resolució en el *Diari Oficial de la Generalitat Valenciana* i romandrà obert durant dos mesos de manera contínua.

**Prioritat als col·lectius vulnerables i persones jóvens**

La vicepresidenta ha indicat que el Consell impulsa una política integral de vivenda, amb mesures fiscals, normatives, de simplificació administrativa i d’ajudes per a facilitar l’accés a la vivenda, “una prioritat per al Govern Valencià”.

A més, ha recordat que la Generalitat ha posat en marxa “mesures àgils, efectives i reals” que redunden en els col·lectius vulnerables, en les famílies i en les persones jóvens, com la rebaixa del 25 % en l’impost de transmissions patrimonials (ITP) a col·lectius vulnerables i jóvens; o el programa de garanties de l’Institut Valencià de Finances (IVF) “que ha permés a centenars de jóvens l’adquisició d’un immoble amb un préstec de fins al 95 % del preu de la vivenda”.

A més, ha destacat que l’aprovació del decret de vivenda de protecció pública (VPP) inclou una reserva mínima del 40 % de les promocions per a jóvens menors de 35 anys o famílies monoparentals.

A tot això se sumen les ajudes al lloguer, “que per primera vegada en 2024 han arribat al 100 % dels sol·licitants amb dret a estes”, segons ha assenyalat Camarero, així com l’increment amb fons propis en nou milions d’euros del Bo Lloguer Jove “que ha facilitat que s’augmente un 40 % el nombre de beneficiaris”, ha conclòs.

Fecha: 01/06/2025